**A fost...**

*Ioan Grigoraș Lili Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- A fost prea frig și vântul supărat

Ori a plouat prin vise dezvelite,

Eu te-am oprit din drum, ca un pirat,

Și-am ridicat din vorbe terfelite

Un templu pentru mâine, dintr-un vers

Am construit castele și poeme,

Ți-am arătat că plouă și invers

Că poți iubi curat, nu după vreme,

Prognoze meteo, sau într-un sens.

Iubirea-i ca un zbor fără busolă,

Nu te subjugă când ești în consens,

Nu te pătează și nu e frivolă.

- Am fost blocată într-un basm meschin,

În întuneric eu vedeam lumină,

Demonicul mi se părea divin

Şi primăvara-ntârzia să vină.

Îmi e de-ajuns o rază să-nfloresc,

Zăpezile vor dispărea; durerii

Îi spun adio, pare aşa firesc

Să redevin regina primăverii.

Iubirea, ai dreptate, dragul meu,

Nu pune lanţuri, n-ar avea vreun rost

Stă lângă tine-atunci când îţi e greu...

Dar ştii... se spune: “ce a fost, a fost”...

Ioan Grigoraș Lili Trif